Hurricanes wag as Lions die Sharks Saterdag klopAs die Lions Saterdag op Ellispark hulle kwarteind teen die Sharks wen, sal hulle die daaropvolgende week, ook in Johannesburg, teen die wenner van die wedstryd tussen die Hurricanes en die Brumbies te staan kom. Sanzaar se bepalings vir die halfeind is nie goeie nuus vir die Lions nie, maar was te wagte. Die Hurricanes is die verdedigende kampioen, en húlle het die afgelope naweek ondubbelsinnig teen die onoorwonne Crusaders geseëvier. Dit sal sommer vir die Lions die kans op weerwraak gee, want dit is die Hurricanes wat hulle verlede jaar in Wellington met 20-3 in die Supereindstryd geklop het. Die Hurricanes behoort op ŉ drafstap te wen teen die sukkelende Brumbies, wie se blote teenwoordigheid sonder enige meriete in die uitspeelwedstryde, die ondeurdagte aard van die verwronge kompetisie beklemtoon. In die eindstryd kan dit natuurlik enige van die Crusaders, Highlanders, Stormers of Chiefs wees wat, ook op Ellispark, teen die Lions moet speel. Maar ŉ mens moet sake nie vooruit loop nie. Die Sharks en waarskynlik die Hurricanes moet eers hokgeslaan word. Kwarteindwedstryde – (1 teen 8, 2 teen 7, 3 teen 6, 4 teen 5): K1: Lions (1) vs Sharks (8) K2: Crusaders (2) vs Highlanders (7) K3: Stormers (3) vs Chiefs (6) K4: Brumbies (4) vs Hurricanes (5) Halfeindstryde (28/29 Julie) – SF1: Wenner K1 vs Wenner K4 SF2: Wenner K2 vs Wenner K3 Eindstryd (5 Augustus) – Wenner SF1 vs Wenner SF2